ኢትዮጵያ ከኬንያ ጋር የምታደርገውን ትብብር ለማሳደግ ፍላጎት አላት – አፈጉባኤ አባዱላ
 -ኢትዮጵያ ከኬንያ ጋር በፓርላማ ታሪክ ውስጥ ያላቸውን የቆየ ወዳጅነት ወደ ኢኮኖሚያዊና ፖለቲካዊ ግንኙነት ለማሳደግ ፍላጎት እንዳላት የሕዝብ ተወካዮች ምክር ቤት አፈ ጉባኤ አባዱላ ገመዳ አስታወቁ፡፡ አፈ ጉባኤ አባዱላ ዛሬ የኬንያ የፓርላማ ልዑካን ቡድን አባላትን በፅህፈት ቤታቸው ተቀብለው አነጋግረዋል፡፡ በዚሁ ወቅት አፈ ጉባዔ አባዱላ እንዳሉት በተለይ ኢትዮጵያ በግብርና፣ በትምህርትና እንዲሁም በዲሞክራሲና በመልካም አስተዳደር ዘርፍ ከኬንያ ጋር የልምድ ልውውጥ ማድረግ ትሻለች፡፡ በኢትዮጵያና በኬንያ መካከል የሚደረገው ግንኙነት ይበልጥ መጠናከር ይኖርበታል ብለዋል፡፡ የፓርላማ የወዳጅነት ቡድን የበለጠ በማጠናከር በሕዝብ ለሕዝብ የሚደረገው ትብብር ወደፊትም ይበልጥ ማስፋት እንደሚያስፈልግም አፈ ጉባኤው ተናግረዋል፡፡ በኢትዮጵያና በኬንያ መካከል በጋራ ጉዳዮች፣ በተለያዩ ፎረሞች ላይ በቀጣይም እንዴት መሄድ እንዳለበት የትብብር የመግባቢያ ስምምነት እየተዘጋጀ እንደሆነም ጠቁመዋል፡፡ የኬንያ ፓርላማ አፈ ጉባዔ ሚስተር ጀስቲን ሙትሪ በበኩላቸው በኢትዮጵያ የሚካሄደው የዲሞክራሲና የመልካም አስተዳደር ተግባር የሚደነቅ ነው ብለዋል፡፡ኬንያ ከኢትዮጵያ ጋር ያላትን የፓርላማና ሁለገብ ግንኙነት ይበልጥ አጠናክራ እንደምትቀጥልም አስገንዝበዋል፡፡ የኬንያ ልዑካን ቡድን ከፌዴሬሽን ምክር ቤት አፈ-ጉባኤ አቶ ካሳ ተክለ ብርሃን ጋር ተወያይተዋል፡፡